Petri Vuorinen

Petri Vuorinen (s. 31. elokuuta 1972 Vaasa) on suomalainen jalkapallovalmentaja ja entinen jalkapalloilija. Hän toimi pitkään Veikkausliigassa pelaavan Vaasan Palloseuran päävalmentajana. Hän on toiminut vuodesta 2021 FC Hongan urheilutoimenjohtajana.

Ura 

Puolustavana keskikenttäpelaajana pelannut Vuorinen pelasi korkeimmillaan Ykköstä BK-IFK:ssa kaudella 1994, Kraftissa kaudella 2000 ja Jarossa kaudella 2001. Ensimmäiset ottelunsa hän kuitenkin pelasi BK-IFK:n reservijoukkue Wasa-88:ssa. Hän oli nostamassa Jaroa Veikkausliigaan kaudeksi 2002, mutta polvivamma esti pelaamisen korkeimmalla sarjatasolla.

Valmentajauransa Vuorinen aloitti Tomi Kärkkäisen apulaisvalmentajana Vasa IFK:ssa ja Vaasan Palloseurassa. Kärkkäisen erottua VPS:n päävalmentajan paikalta huonojen tulosten myötä toukokuussa 2009 nousi Vuorinen hänen tilalleen. Avukseen hän sai seuran urheilutoimenjohtajan Juha Reinin, ja kaksikko johdatti joukkueen lopulta liigan kahdeksanneksi. Kaudeksi 2010 VPS:n päävalmentajaksi nimettiin Tommi Pikkarainen, jonka apulaisvalmentajana Vuorinen jatkoi. Myös Pikkarainen erosi puolentoista kauden jälkeen heinäkuussa 2011, ja Vuorisesta tuli toistamiseen päävalmentaja kesken kauden. Kolmannen kerran Vuorinen toimi VPS:n päävalmentajana vuosina 2015–2019. Hänet siirrettiin pois päävalmentajan paikalta heinäkuussa 2019 joukkueen alkukauden heikon menestyksen seurauksena.

Lähteet

Aiheesta muualla 
 Petri Vuorisen valmentajatilastot Veikkausliigan sivustolla

Elävät henkilöt
Suomalaiset jalkapalloilijat
Suomalaiset jalkapallovalmentajat
Vuonna 1972 syntyneet